Svätá **Anna** (hebr. **Hannah**, חַנָּה, t. j. *milostiplná*, *milá*) bola podľa raných apokryfných evanjelií matka Panny Márie a manželka svätého Joachima. Žiadne z novozákonných kánonických evanjelií svätú Annu vôbec nespomína.

Život svätej Anny
-----------------

Podľa tradície Anna pochádzala z rodovej línie starozákonného proroka a prvého veľkňaza Árona a jej manželom bol svätý Joachim. Manželia žili v Nazarete a obaja boli už vo veľmi pokročilom veku. Boli bezdetní, čo ich veľmi trápilo. Joachim preto odišiel hlboko do púšte, kde v modlitbách k Bohu a držaním pôstu strávil štyridsať dní. Vtedy sa mu zjavil anjel a oznámil mu, že jeho modlitby boli vypočuté a jeho manželka čoskoro porodí vytúžené dieťa (tento námet sa v biblických textoch objavuje aj v ďalších prípadoch, napr. Abrahám a Sára, Zachariáš a Alžbeta). Narodenie dcéry vyvolalo v ich okolí veľký údiv.

Joachim umrel krátko po Máriinom narodení. Podľa *Zlatej legendy*, zbierky životopisov svätých z rokov 1255 – 1266, sa Anna po Joachimovej smrti vydala ešte dvakrát. Druhým manželom bol Kleofáš (jeden zo sedemdesiatich apoštolov) a tretím muž menom Šalamún. Legenda uvádza, že s každým z mužov mala jednu dcéru (obe sa volali Márie). Umrela vraj ako sedemdesiatdeväťročná a spolu s Joachimom sú pochovaní v hrobke v Getsemanskej záhrade.

Úcta svätej Anny
----------------

Svätá Anna s Bohorodičkou (Angelos Akotanos, 15. storočie)
Jej sviatok sa v liturgickom kalendári rímskokatolíckej cirkvi slávi 26. júla, v liturgickom kalendári gréckokatolíckej cirkvi je 25. júla sviatok *Zosnutie svätej Anny, matky presvätej Bohorodičky* a 9. septembra sviatok *Svätí a spravodliví Boží predkovia Joachim a Anna*.

Napriek nevierohodným svedectvám sa kult svätej Anny rozšíril pomerne rýchlo po celom kresťanskom svete; vo východných cirkvách ho možno doložiť od šiesteho, v kresťanských cirkvách na Západe od ôsmeho storočia. Na Západe bol najintenzívnejší v 15. a 16. storočí zásluhou pápeža Sixta IV. ktorý v roku 1481 prijal Annu do rímskeho kalendára. O storočie neskôr, v roku 1584, nariadil rímsky pápež Gregor XIII. slávenie sviatku svätej Anny. Šíreniu kultu svätej Anny pomohlo uctievanie matky Panny Márie viacerými rehoľnými spoločenstvami.

O mimoriadnej obľúbenosti tejto svätice svedčí nepreberné množstvo umeleckých diel s námetom svätej Anny a jej rodiny. Prvé spodobnenia svätej Anny nachádzame na freskách v kresťanských chrámoch z 8. – 10. storočia. Takmer všetci velikáni výtvarného umenia neskorších období zanechali diela s námetom svätej Anny; v drvivej väčšine ide o diela, ktoré zachytávajú tri postavy Svätej rodiny (okrem svätej Anny Pannu Máriu a malého Ježiša, odtiaľ pomenovanie *Svätá Anna samotretia*, od staršieho *samotretí* = sám jeden v skupine troch ľudí). Ich autormi sú majstri výtvarného umenia takmer všetkých výtvarných epoch a štýlov – Giotto, Jacopo Pontormo, Leonardo, Agnolo Bronzino, Caravaggio, Peter Paul Rubens, Albrecht Dürer a ďalší.

Svätej Anne je zasvätených viacero sakrálnych stavieb, k najznámejším patria vatikánsky Kostol svätej Anny a jeruzalemská Bazilika svätej Anny. Meno svätej Anny nesie jedna z vatikánskych mestských brán. Na Slovensku je niekoľko kostolov a farností zasvätených sv. Anne. Napr. Sušany, Oravská Lesná, Vavrečka, Medvedzie, Oravice, Zemianska Dedina (filiálka farnosti Nižná), Veľký Grob, Vranov nad Topľou – Čemerné, Štefultov, Dlhé nad Cirochou a Kluknava.

Ikonografické zobrazenie
------------------------

Podľa kresťanskej ikonografie býva svätá Anna zobrazovaná v dlhých šatách, s hlavou zahalenou závojom. Na Západe k jej atribútom patria kniha ako symbol učenosti a múdrosti (pomerne časté zobrazenie, ako svätá Anna vyučuje mladú Máriu) alebo ľalia ako odkaz na nepoškvrnenosť Panny Márie. Zvláštnym ikonografickým typom je *Svätá Anna samotretia* (zobrazenie spolu s Pannou Máriou a Ježišom). V byzantskom ikonografickom kánone sa zobrazuje s malou Máriou na rukách, resp. na ikone sviatku Narodenia presvätej Bohorodičky v ležiacej polohe alebo polosede a na ikone sviatku Počatia presvätej Bohorodičky svätou Annou (9./8. december) v objatí so svätým Joachimom.

* Lucas Cranach starší, Svätá Anna s Pannou Máriou a Dieťaťom, 1. tretina 16. stor. olej na dreve, Alte Pinakothek, MníchovLucas Cranach starší, *Svätá Anna s Pannou Máriou a Dieťaťom*, 1. tretina 16. stor. olej na dreve, Alte Pinakothek, Mníchov
* Giotto, Zvestovanie svätej Anne, 1303 - 1305, freska, Cappella degli Scrovegni, PadovaGiotto, *Zvestovanie svätej Anne*, 1303 - 1305, freska, Cappella degli Scrovegni, Padova
* neznámy holandský maliar, Svätá rodina, 15. stor. tempera na dreve, Galéria starých majstrov, Drážďanyneznámy holandský maliar, *Svätá rodina*, 15. stor. tempera na dreve, Galéria starých majstrov, Drážďany
* Narodenie Bohorodičky, 16. - 17. stor. pskovská ikona*Narodenie Bohorodičky*, 16. - 17. stor. pskovská ikona
* Leonardo da Vinci, Svätá rodina so svätou Annou, 1508 - 1510, olej na dreve, Musée du Louvre, Paríž, (detail)Leonardo da Vinci, *Svätá rodina so svätou Annou*, 1508 - 1510, olej na dreve, Musée du Louvre, Paríž, (detail)
* Agnolo Bronzino, Svätá rodina so svätou Annou a svätým Jánom Krstiteľom, 1550, olej na dreve, Kunsthistorisches Museum, ViedeňAgnolo Bronzino, *Svätá rodina so svätou Annou a svätým Jánom Krstiteľom*, 1550, olej na dreve, Kunsthistorisches Museum, Viedeň
* Caravaggio, Madona s hadom, 1606, olej na plátne, Galleria Borghese, RímCaravaggio, *Madona s hadom*, 1606, olej na plátne, Galleria Borghese, Rím
* Jacopo Pontormo, Navštívenie svätej Anny, 1528 - 1529, olej na dreve, Kostol Santi Michele e Francesco, CarmignanoJacopo Pontormo, *Navštívenie svätej Anny*, 1528 - 1529, olej na dreve, Kostol Santi Michele e Francesco, Carmignano
* Albrecht Dürer, Panna a Dieťa so svätou Annou, 1500, olej na plátne, Národné múzeum, VaršavaAlbrecht Dürer, *Panna a Dieťa so svätou Annou*, 1500, olej na plátne, Národné múzeum, Varšava

Referencie
----------

1. ↑   *Historický slovník slovenského jazyka*. Zväzok 5 (R – Š). Bratislava : Veda, vydavateľstvo Slovenskej akadémie vied, 2000. ISBN 80-224-0628-7. S. 217.

Literatúra
----------

* "Dňa 9. septembra : Sv. Joachim a Anna." In: Andrej Josafát Gregor Truch: *Život svätých : Duchovné čítanie pre slovenských gréckokatolíckych veriacich na každý deň kalendárneho roka.* Preklad a úprava: Michal Čarný. Prešov : Vydavateľstvo Michala Vaška, 2003, s. 489-491. ISBN 80-7165-381-0
* "Joachim a Anna, predkovia Pána : 9. september, 9. december, 25. júl." In: Antonín Čížek: *Synaxár : Životy svätých.* Prešov : Spolok biskupa Petra Pavla Gojdiča, 1998, s. 19. ISBN 80-967341-1-3
* Sl. Ravik, *O světcích a patronech*, Levné knihy KMa, Praha, 2006, ISBN 80-7309-343-X

Pozri aj
--------

* Zoznam svätcov Katolíckej cirkvi
* Rímske martyrológium

Iné projekty
------------

WikicitátyCommons
* Spolupracuj na Wikicitátoch Wikicitáty ponúkajú citáty od alebo o **Anna (svätica)**
* Spolupracuj na Commons Commons ponúka multimediálne súbory na tému **Anna (svätica)**

Zdroj
-----

*Tento článok je čiastočný alebo úplný preklad článku Святая Анна na ruskej Wikipédii (číslo revízie nebolo určené).*

Autoritné údaje: * GND: 118649418
* ISNI: 0000 0001 0788 3393
* LCCN: n81096009
* NK ČR: jn20021030001
* SNK: 150973
* VIAF: 120155150
* WorldCat: lccn-n81096009